Diari Oficial de la Generalitat Valenciana


Sumari del DOGV 2539, del 28-06-1995 (1995/835184)

ORDRE de 19 de juny de 1995, del conseller d'Obres Públiques, Urbanisme i Transports, sobre convocatòria d'ajudes per a obres de consolidació estructural dels locals de restauració de la platja de les Arenes, del Marítim de València.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/19/(1)/dof/vci/html**

### Dades del document

Número de DOGV
:   2539

Data del DOGV
:   28-06-1995

Secció del DOGV
:   DISPOSICIONS GENERALS

Número del document
:   1995/835184


Data del document
:   19-06-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 19 de juny de 1995, del conseller d'Obres Públiques, Urbanisme i Transports, sobre convocatòria d'ajudes per a obres de consolidació estructural dels locals de restauració de la platja de les Arenes, del Marítim de València.   
Dins el conjunt d'actuacions empreses per la Generalitat Valenciana en els poblats marítims de la ciutat de València, en desplegament del Pla d'Actuacions Urbanístiques en el Marítim, hi ha les obres d'execució de mòduls de terrasses i de regularització, composició i rehabilitació de façanes dels locals de restauració situats en la platja de les Arenes, entre els números 2-72 de l'avinguda de Neptú, per a la promoció de les quals s'han concedit ajudes, a l'empara de l'Ordre de 15 d'octubre de 1993, de la Conselleria d'Obres Públiques, Urbanisme i Transports.  
No obstant això, en començar els treballs d'execució dels projectes relatius a les façanes, s'hi han detectat anomalies d'índole estructural i zones afectades per aquells, sense la solució de les quals no es poden aconseguir els objectius que van justificar les ajudes previstes en l'ordre esmentada abans. En conseqüència, com que es tracta de circumstàncies imprevistes i difícilment previsibles en aquella ocasió, i com que subsisteixen les raons d'interès públic que justificaren el finançament del cost real dels treballs de regularització, composició i rehabilitació de façanes, cal atenir-se a l'increment de despeses originat mitjançant les ajudes complementàries que preveu aquesta ordre.  
Per tot això, per tal com s'ha habilitat el crèdit necessari en l'oportuna línia de subvenció, i, d'acord amb el que disposa l'article 47 del Text Refós de la Llei d'Hisenda Pública de la Generalitat Valenciana,  
ORDENE:  
Article primer. Objecte i àmbit de la convocatòria  
1. Es convoca la concessió de subvencions per a les actuacions protegibles determinades en l'article tercer, a fi de garantir la consecució dels objectius d'integració urbanística de les façanes dels locals de restauració situats en la platja de les Arenes, del passeig marítim de València.  
2. Poden acollir-se a les ajudes previstes en aquesta norma els qui tinguen la condició de beneficiaris de les subvencions concedides per a la regularització, composició i rehabilitació de façanes dels locals esmentats per l'Ordre de 15 d'octubre de 1993, de la Conselleria d'Obres Públiques, Urbanisme i Transports.  
Article segon. Finançament  
Les actuacions protegides es finançaran a càrrec de la línia de subvenció 963 de l'annex de transferències de capital del programa pressupostari 431.10 «Arquitectura i habitatge». S'ha fet una retenció de crèdit de 04.302.324 pessetes per a les ajudes objecte de la present convocatòria.  
Article tercer. Actuacions protegibles i quantia de les ajudes  
1. Es finançarà el cent per cent del pressupost protegible de les obres de consolidació estructural de la part de l'edificació dels locals de restauració esmentats en l'article primer, paràgraf 1, afectada per les de regulació, composició i rehabilitació de les seues façanes, i que resulten imprescindibles per dur a terme aquestes darreres.  
2. Es considerarà pressupost protegible el format pels següents conceptes:  
a) Pressupost real de contracta: serà el resultant d'incrementar el pressupost d'execució material en un 13 per cent de despeses generals (financers, taxes, tributs i altres que graven l'edificació, fins i tot l'impost municipal sobre construccions) i en un 6 per cent de benefici industrial, afegint al resultat un 16 per cent en concepte d'Impost sobre el Valor Afegit, i deduint de l'import total així obtingut l'import corresponent a la baixa d'adjudicació, si pertoca.  
b) Honoraris derivats de la redacció del projecte modificat corresponent a les obres de consolidació dels elements de l'edificació afectats i de regularització, composició i rehabilitació de les façanes.  
c) Honoraris de direcció tècnica segons el pressupost d'execució material de l'apartat (a) corregit amb el percentatge corresponent a la baixa d'adjudicació, si pertoca.  
3. El pressupost protegible serà determinat inicialment a la vista de la memòria valorada presentada, i es reajustaran aquest i també l'import de la subvenció en la mesura que el finançament previst en l'article segon ho permeta, segons l'obra quantificada en el projecte modificat de façanes, que s'haurà de presentar abans de l'acabament de les obres; si l'import total inicial o reajustat excedís aquest import, serien objecte de minoració totes les subvencions en proporció al seu respectiu pressupost d'execució material.  
Article quart. Sol·licituds i documentació  
A les sol·licituds d'ajuda formalitzades d'acord amb el model de l'annex únic, caldrà adjuntar obligatòriament la documentació següent:  
a) Declaració sota promesa o jurament que:  
- No s'han modificat les circumstàncies de personalitat, les dades del full de tercers i, si pertoca, la representació, tinguts en compte per a les ajudes atorgades en virtut de l'Ordre del dia 15 d'octubre de 1993, de la Conselleria d'Obres Públiques, Urbanisme i Transports, per a les obres de regularització, composició i rehabilitació de façanes, o acreditació d'aquesta mitjançant poder bastant emès pel Servei Jurídic de la conselleria esmentada. Les variacions possibles s'acreditaran d'acord amb el dret, segons preveu aquesta ordre.  
- Coneixen i accepten tots els requisits i obligacions establerts o que deriven d'aquesta ordre, estenent aquest compromís a les assumides d'acord amb l'ordre adés esmentada, del 15 d'octubre de 1993, pel caràcter complementari i necessari d'ambdues actuacions, i, en particular, els compromisos d'unitat d'empresa i de tècnics per a tots els beneficiaris, apoderament d'aquests per a cobraments, i es faculta aquella per a endossar les certificacions d'obres i percebre l'import de l'endós.  
- Es compromet a comunicar qualsevol altra ajuda concedida o percebuda a càrrec dels fons públics per a la mateixa finalitat, amb obligació de reintegrar en el termini màxim de deu dies l'excés percebut respecte del cost real de l'actuació subvencionada, sense perjudici del pagament dels interessos de demora calculats des de la data del pagament.  
b) Programa d'execució temporal de les obres, subscrit pel sol·licitant i pel responsable de la direcció tècnica, i es consignarà que, en tot cas, aquelles acabaran abans del 20 de novembre de 1995.  
c) Memòria valorada subscrita per les mateixes persones indicades en l'apartat precedent, en la qual es descriuran les obres de manera suficient, i es justificarà la seua necessitat per poder dur a terme les de regularització, composició i rehabilitació de façanes, i també els criteris utilitzats per establir els preus unitaris i acabant amb el detall i resum del pressupost protegible estimat.  
d) Justificants de trobar-se al corrent de les seues obligacions tributàries i amb la Seguretat Social, en la forma establerta per l'Ordre de 17 de gener de 1991, de la Conselleria d'Economia i Hisenda (DOGV del 5 de febrer).  
Article cinquè. Procediment i resolució  
1. La sol·licitud i documentació esmentades en l'article anterior es presentaran en el Registre General de la Conselleria d'Obres Públiques, Urbanisme i Transports, situada a l'avinguda de Blasco IbáÑez, 50, CP 46539, València, durant el termini de 15 dies hàbils, computats a partir de l'endemà de la publicació d'aquesta ordre en el Diari Oficial de la Generalitat Valenciana.  
2. Les sol·licituds seran acumulades en un expedient únic, i es dictarà una resolució conjunta, amb les condicions oportunes, a proposta del director general d'Arquitectura i Habitatge, en el termini màxim d'un mes, transcorregut el qual, sense que s'haja dictat resolució expressa, es podran considerar desestimades les peticions.  
3. Una vegada notificada la resolució a cadascun dels interessats, aquests tindran un termini de deu dies per manifestar la seua acceptació, la qual resolució adquirirà eficàcia a partir del compliment de tal condició, sense necessitat de formalització de conveni, llevat d'aquelles subvencions que per la seua quantia puguen necessitar la ratificació del Govern Valencià.  
Article sisè. Règim de pagaments i de justificació de la inversió  
1. La subvenció es pagarà contra certificat d'obra executada i factura d'honoraris que, excepte per als del projecte modificat, tindran una periodicitat no inferior al mes. Ambdós documents hauran d'estar subscrits pel beneficiari o qui el represente i per l'empresa o el tècnic als quals s'acredite l'obra o els honoraris, respectivament.  
Aquests documents es presentaran en el Registre del Servei Territorial d'Arquitectura i Habitatge de València, que els trametrà amb el seu informe a la Direcció General d'Arquitectura i Habitatge en el termini de deu dies.  
2. No obstant això, si per no haver-se presentat la totalitat dels projectes reformats no s'ha pogut reajustar l'import de les subvencions mitjançant resolució de l'òrgan concedent, quedaran en suspens les certificacions i les factures presentades quan el seu import acumulat en origen supere el 60 per cent de l'import de la subvenció total individual. Així mateix, quedarien en suspens aquests documents si el beneficiari tingués pendents d'acreditació condicions establertes per a la plena eficàcia de la subvenció concedida per a la regularització, composició i rehabilitació de façanes, i, així, procedís la revocació de totes les subvencions concedides si aquestes condicions quedaren incomplides, després de l'advertiment oportú.  
3. La no execució de la despesa en el termini màxim previst podrà determinar l'anul·lació de l'import pendent.  
Sense perjudici d'això, l'incompliment de les condicions sota les quals es concedesca la subvenció permetrà la seua revocació, amb l'expedient previ, en el qual es donarà audiència al beneficiari, amb obligació per part d'aquest de reintegrar l'import que corresponga a més dels interessos de demora.  
DISPOSICIó FINAL úNICA  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta, que exhaureix la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini dels dos mesos següents a la data d'aquesta publicació.  
Per a la interposició d'aquest recurs serà requisit imprescindible que, amb caràcter previ, el recurrent comunique aquesta interposició al conseller d'Obres Públiques, Urbanisme i Transports; tot això, de conformitat amb el que preveuen els articles 57.2 f) i 58 de la Llei Reguladora de la Jurisdicció Contenciosa Administrativa, de 27 de desembre de 1956 i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que es puga interposar qualsevol altre recurs que es considere convenient.  
València, 19 de juny de 1995  
El conseller d'Obres Públiques, Urbanisme i Transports,  
EUGENIO BURRIEL DE ORUETA  
ANNEX  
Model de sol·licitud  
Sol·licitant: ... NIF/CIF: ...  
Situació local: avinguda de Neptú, número   
Mandatari: ... NIF/CIF:  
Domicili: ...  
Normativa: ordre de convocatòria de 1995; Ordre de 15.01.93; Resolució d'01.09.94, de la Conselleria d'Obres   
Públiques, Urbanisme i Transports.  
Subvenció demanada (en pessetes)  
Compromisos que s'assumeixen: els de l'Ordre de 15.01.93 i d'aquesta, i les condicions que, d'acord amb ambdues, establesca la resolució que es dicte sobre aquesta petició.  
Documentació que s'aporta (article 4t. ordre de convocatòria):  
- Declaració del seu apartat (a).  
- Documentació que acredite variacions.  
- Programa d'execució temporal firmat com cal.  
- Memòria valorada subscrita amb la forma escaient.  
- Justificants de trobar-se al corrent en les seues obligacions tributàries i a la Seguretat Social.  
València, (data i firma)  
Peu: Conselleria d'Obres Públiques, Urbanisme i Transports (Direcció General d'Arquitectura i Habitatge). Avinguda de Blasco IbáÑez, 50, planta primera. València, CP 46925.


Còpia Permalink ELI